Polisievrou en haar man vermoorArgieffoto: SAPD/Facebook Die polisie in Mpumalanga het ŉ grootskaalse soektog van stapel gestuur na die moordenaars van ŉ polisiebeampte en haar man. Brig. Leonard Hlathi, woordvoerder van die polisie, het gesê sers. Thembisile Ndlovu (42) en haar man, Jabulani Khoza (40), is Saterdag in die vroeë oggendure in hul huis in Bosbokrand oorval. Volgens Hlathi het drie verdagtes deur ŉ venster toegang tot die huis gekry en die slapende egpaar oorval. “’n Skietery het uitgebreek en Ndlovu het een van die aanvallers doodgeskiet. Ndlovu is egter ook noodlottig gewond.” Hlathi het gesê Ndlovu se man is ook geskiet en deur bure na ŉ hospitaal geneem nadat hulle die skote gehoor en die egpaar te hulp gesnel het. “Hy het egter later in die hospitaal aan sy beserings beswyk.” Die moordenaars het met die egpaar se Chevrolet Spark van die toneel gevlug. Die motor is later in die omgewing opgespoor. Volgens Hlathi word alle moontlike hulpbronne ingespan om die beampte en haar man se moordenaars vas te trek. Lt.genl. Mondli Zuma, provinsiale polisiekommissaris, het die voorval ten sterkste veroordeel. Ndlovu was verbonde aan die speurdienstak by die Calcutta-polisiestasie. Die polisie ondersoek twee sake van moord en ŉ geregtelike doodsondersoek is begin.